- ROAMANZ
- ←
- 10
- →

10
1 Mi bradaz ahn sistaz, wid aal mi haat, Ah wuda waahn Gaad sayv di Jooz dehn. Ah pray tu Gaad fi dat. 2 Ah noa dehn waahn pleez Gaad bad, bot dehn noh andastan di rait way. 3 Dehn noh andastan Gaad way fi mek peepl bee rait wid hihn. Insteda dat, dehn di hoal aan tu fi dehn oan way fi get rait wid Gaad, soh dehn chrai kip di Laa. 4 Gaad mek evriting rait fi evribadi, if dehn oanli bileev eena Krais. Soh dehn noh hafu chrai nohmoh fi get rait wid Gaad chroo di Laa.
Gaad wahn sayv evribadi
5 Moaziz mi seh dat wahn persn ku get rait wid Gaad if dehn obay di Laa. Ih seh, “If yu waahn liv, yu mos du evriting weh di Laa seh.” Livitikos 18:5. 6 Bot peepl weh get rait wid Gaad chroo fayt wahn neva aks, “Da hoo gwehn op da hevn Dyooteronomi 30:12. (fi bring Krais dong)?” 7 Ahn yu noh fi seh needa, “Hoo gwehn dong da di plays a di ded Dyooteronomi 30:13. (soh dat dehn ku bring Krais op fahn dong deh tu wee)?”
8 Di mesij weh wi preech, weh seh dat yu ku geh sayv if yu bileev eena Krais, deh rait eena han reech. Akchwali, di Skripcha seh, “Di mesij deh kloas tu unu, ih deh eena unu mowt ahn eena unu haat.” Dyooteronomi 30:14. 9 Kaa if yu seh wid yu oan mowt dat Jeezas da di Laad, ahn if yu bileev eena yu haat dat Gaad rayz ahn op fahn di ded, den Gaad wahn sayv yu. 10 Kaa wen wi bileev eena Jeezas eena wi haat, Gaad mek evriting rait bitween wee ahn hihn. Ahn wen wi seh wid wi mowt dat wi bileev eena Jeezas, Gaad sayv wi. 11 Ih rait dong eena di Skripcha seh, “Hihn noh wahn let dong nobadi weh chros eena ahn.” Aizaiya 28:16. 12 Kaa oanli wan Gaad deh fi aal di peepl dehn, ahn hihn wahn sayv peepl weh da Joo ahn dehn wan weh da noh Joo sayhn way. Aala dehn bilangz tu di sayhn Laad, ahn ih wahn bles aala dehn wan weh kaal pan ahn. 13 Da jos laik weh rait dong eena di Skripcha seh, “Enibadi weh kaal pahn di naym a di Laad wahn sayv.” Joawel 2:32.
14 Bot how peepl wahn kaal pahn di Laad if dehn noh bileev eena ahn? Ahn how dehn wahn bileev eena ahn if dehn neva yehr bowt ahn? Ahn how dehn wahn yehr bowt ahn if nobadi neva gaahn tel dehn bowt ahn? 15 Ahn how peepl wahn tel dehn if nobadi noh sen dehn? Laik weh rait eena di Skripcha seh, “Da wahn byootiful sait eevn fi si di fut a sohnbadi weh di bring di Gud Nyooz.” Aizaiya 52:7.
16 Bot som a di peepl dehn noh pay no main tu di Gud Nyooz. Di prafit Aizaiya seh, “Laad, hoo wahn bileev di mesij weh wi di tel dehn?” Aizaiya 53:1. 17 Soh den, sayka weh peepl yehr di mesij bowt Krais, dehn kohn fi bileev eena ahn, bot sohnbadi hafu goh tel peepl bowt Krais fi mek dehn yehr. 18 Bot mek Ah aks unu sohnting: Di Jooz dehn neva yehr di mesij? Yes, dehn don yehr di mesij. Di Skripcha seh,
“Aal di peepl dehn aal oava di werl
mi yehr di werd dehn
weh di mesinja tel dehn.
Di werd gaan owt
aal oava di werl.” Saam 19:4.
19 Mek Ah aks unu sohnting els: Di Jooz dehn noh andastan di mesij? Yes, dehn andastan it. Moaziz mi ansa da kweschan wen ih tel dehn fahn way bak weh Gaad mi seh,
“Ah wahn bles ada nayshan
jos fi mek unu jelos.
Ah wahn mek unu beks wid wahn nayshan a peepl
weh noh andastan notn ataal.” Dyooteronomi 32:21.
20 Den Aizaiya di prafit neva frayd ataal wen ih tel di peepl dehn seh,
“Di peepl dehn weh neva mi-di chrai fain mi,
dehn don fain mi.
Ah don apyaa tu dehn peepl
weh noh mi-di luk fi mi.” Aizaiya 65:1.
21 Ahn Gaad taak bowt di peepl dehn a Izrel seh,
“Hoal taim Ah di hoal owt mi han dehn
tu dehn wan weh noh du weh Ah tel dehn,
bot dehn mi waahn ga dehn oan way.” Aizaiya 65:2.

- ROAMANZ
- ←
- 10
- →

10:5 Livitikos 18:5.

10:6 Dyooteronomi 30:12.

10:7 Dyooteronomi 30:13.

10:8 Dyooteronomi 30:14.

10:11 Aizaiya 28:16.

10:13 Joawel 2:32.

10:15 Aizaiya 52:7.

10:16 Aizaiya 53:1.

10:18 Saam 19:4.

10:19 Dyooteronomi 32:21.

10:20 Aizaiya 65:1.

10:21 Aizaiya 65:2.

© 2012 WBT